Oliy ta’lim muassasalari rahbar va pedagog kadrlarining uzluksiz malakasini oshirish tizimini joriy etish to‘g‘risida

So‘nggi yillarda oliy ta’lim muassasalarining rahbar va pedagog kadrlarining (keyingi o‘rinlarda — rahbar va pedagog kadrlar) kasbiy bilim, malaka va ko‘nikmalarini rivojlantirishga keng imkoniyatlar yaratilmoqda. Qayta tayyorlash va malaka oshirish kurslari o‘quv jarayoniga o‘qitishning zamonaviy shakl va texnologiyalari, jumladan masofaviy ta’lim, vebinar texnologiyalari, avtomatlashgan monitoring, elektron portfolio axborot tizimlari joriy etilmoqda.
 Shu bilan birga, rahbar va pedagog kadrlar malakasini oshirishning amaldagi tartibi samarasi past bo‘lganligi, ko‘p resurs sarflashni talab etayotgani hamda zamonaviy talablarga javob bermayotganligi, ushbu jarayonga innovatsion yondashuvlarni joriy etishni hamda kadrlarning kasbiy kompetentligini doimiy rivojlantirish mexanizmlarini qo‘llashni talab etmoqda.
 Rahbar va pedagog kadrlarning malakasini oshirish tizimini yangi bosqichga ko‘tarish, ularning kasbiy malakasini oshirishning zamonaviy shakllarini hamda ilmiy va ilmiy-pedagogik faoliyat natijalarini inobatga oladigan tabaqalashtirilgan va muqobil uzluksiz malaka oshirish tizimini amaliyotga keng joriy etish maqsadida:
 1. O‘zbekiston Respublikasi Oliy va o‘rta maxsus ta’lim vazirligi, o‘z tasarrufida oliy ta’lim muassasalari bo‘lgan boshqa vazirlik va idoralarning 2019-yil 1-sentabrdan rahbar va pedagog kadrlarning uzluksiz malakasini oshirish tizimini joriy etish to‘g‘risidagi takliflari ma’qullansin.
 2. Quyidagilar rahbar va pedagog kadrlarning uzluksiz malakasini oshirish tizimining asosiy vazifalari etib belgilansin:
 rahbar va pedagog kadrlarning kasbiy bilimi, ko‘nikmalari va mahoratini uzluksiz yangilab borish mexanizmlarini joriy etish, zamonaviy talablarga muvofiq oliy ta’lim sifatini ta’minlash uchun zarur darajada kasbiy tayyorgarlikni oshirish;
 malaka oshirishning bevosita va kasbiy faoliyatga aloqador bilvosita shakllarini variativ va bir-birini to‘ldirish tamoyillari asosida amaliyotga joriy etishini ta’minlash va monitoring olib borish; 
 rahbar va pedagog kadrlarning ilmiy-pedagogik salohiyatidan kelib chiqib ularning kasbiy ehtiyojlarni qanoatlantirishga yo‘naltirilgan uzluksiz malaka oshirishning shakllarini mustaqil tanlash va o‘zlashtirish imkoniyatini yaratish;
 rahbar va pedagog kadrlarning kasbiy mahoratini muntazam oshirish asosida ularning ilmiy va amaliy tadqiqotlar, texnologik taraqqiyot hamda o‘qitilayotgan fanlar bo‘yicha innovatsiyalar, shuningdek o‘quv jarayonini tashkil etishning zamonaviy uslublari sohalaridagi ko‘nikmalarini rivojlantirish;
 yuqori samarali zamonaviy ta’lim va innovatsion texnologiyalar, ilg‘or xorijiy tajribani keng joriy etgan holda rahbar va pedagog kadrlarning malakasini oshirish bo‘yicha malaka talablari, o‘quv rejalari va dasturlarini doimiy yangilab borish, ularning faoliyatini zarur darajada tashkil etish va samaradorligini ta’minlash;
 rahbar va pedagog kadrlarda Internet jahon axborot tarmog‘i, multimedia tizimlari va masofadan o‘qitish usullaridan foydalangan holda, ilg‘or pedagogika, axborot-kommunikatsiya va innovatsion texnologiyalarni egallash va ularni o‘quv jarayoniga faol tatbiq etish ko‘nikmalarini rivojlantirish;
 rahbar va pedagog kadrlarning chet tilini amaliy o‘zlashtirish darajasini oshirish, o‘z kasbiy mahoratini, pedagogik va ilmiy faoliyati samaradorligini muttasil oshirib borish imkoniyatlarini yaratish.
 3. Belgilab qo‘yilsinki, rahbar va pedagog kadrlarning uzluksiz malaka oshirishi:
 mutaxassislik bo‘yicha mustaqil malaka oshirish;
 muqobil malaka oshirish;
 ta’lim dasturlari asosida ixtisoslashtirilgan qayta tayyorlash va malaka oshirish muassasalarida bevosita o‘qish shakllarini o‘z ichiga oladi. 
 Bunda, rahbar va pedagog kadrlarga ularning kasbiy, o‘quv-metodik va ilmiy-pedagogik faoliyati natijalaridan kelib chiqib, muqobil malaka oshirish yoki ta’lim dasturlari asosida o‘qish shakllarini tanlash imkoniyati beriladi.
 4. O‘zbekiston Respublikasi Oliy va o‘rta maxsus ta’lim vazirligi, Moliya vazirligi, Iqtisodiyot va sanoat vazirligi hamda Bandlik va mehnat munosabatlari vazirligining 2019-yil 1-sentabrdan boshlab:
 rahbar va pedagog kadrlarni qayta tayyorlash va malaka oshirish kurslarida ishdan ajragan holda to‘g‘ridan to‘g‘ri (bevosita) o‘qish umumiy davomiyligini 144 soat etib belgilash;
 rahbar va pedagog kadrlarni qayta tayyorlash va ularning malakasini oshirish markazlarida professor-o‘qituvchilarning sonidan kelib chiqib belgilanadigan, kamida 3 ta shtat birligidan iborat ta’lim texnologiyalari kafedralarini tashkil etish;
 rahbar va pedagog kadrlarni qayta tayyorlash va ularning malakasini oshirish markazlarida samarali dars berayotgan professor-o‘qituvchilar, tajribali amaliyotchi mutaxassislar faoliyati tahlilidan kelib chiqib, ularga bazaviy lavozim maoshining 30 foizigacha oylik ustamalar belgilash, shuningdek mashg‘ulotlar o‘tkazish uchun soatbay ish haqi to‘lash shartlari bilan jalb etilgan malakali professor-o‘qituvchilar, tajribali amaliyotchi mutaxassislarni soatbay haq to‘lash miqdorining 20 foizigacha ko‘paytirilgan holda moddiy rag‘batlantirish;
 pensiya yoshidagi, uch yoshga to‘lmagan farzandi bor ayollar hamda nogironligi bo‘lgan rahbar va pedagog kadrlarning qayta tayyorlash va malaka oshirish kurslarida o‘qishini masofaviy shaklda tashkil etish;
 rahbar va pedagog kadrlarni qayta tayyorlash va ularning malakasini oshirish markazlarining qo‘shimcha ta’lim xizmatlari ko‘rsatish asosida ishlab topgan budjetdan tashqari mablag‘lari hisobidan ushbu markazlar xodimlari lavozim maoshlariga yagona tarif setkasi bo‘yicha mehnatga haq to‘lashning tasdiqlangan razryadlariga ko‘ra 200 foizgacha ustama haq to‘lash;
 oliy ta’lim muassasalari pedagog kadrlarini qayta tayyorlash va ularning malakasini oshirish mintaqaviy va tarmoq markazlari tuzilmasiga xalqaro hamkorlik bo‘yicha mutaxassis lavozimini kiritish to‘g‘risidagi takliflariga rozilik berilsin.
 5. O‘zbekiston Respublikasi Oliy va o‘rta maxsus ta’lim vazirligi Bandlik va mehnat munosabatlari vazirligi hamda Moliya vazirligi bilan birgalikda bir oy muddatda rahbar va pedagog kadrlarni qayta tayyorlash va ularning malakasini oshirish markazlari xodimlarining mehnatiga haq to‘lash miqdori va shartlarini mazkur Farmon talablaridan kelib chiqib qayta ko‘rib chiqsin va tasdiqlasin.
 6. O‘zbekiston Respublikasi Moliya vazirligi mazkur Farmonning amalga oshirilishi uchun zarur mablag‘larni 2019-yilda ijtimoiy soha uchun tasdiqlangan mablag‘lar doirasida ajratsin, 2020-yildan boshlab esa Davlat budjetining parametrlarida zarur moliyalashtirishni har yili nazarda tutsin. 
 7. O‘zbekiston Respublikasi Vazirlar Mahkamasi bir hafta muddatda mazkur Farmonda belgilangan vazifalar ijrosini ta’minlash yuzasidan rahbar va pedagog kadrlarning uzluksiz malakasini oshirish jarayonlarini tashkil etish tartibini nazarda tutuvchi qaror qabul qilsin.
 8. O‘zbekiston Respublikasi Prezidentining “Oliy ta’lim muassasalarining rahbar va pedagog kadrlarini qayta tayyorlash va malakasini oshirish tizimini yanada takomillashtirish chora-tadbirlari to‘g‘risida”gi 2015-yil 12-iyundagi PF-4732-son Farmoniga ilovaga muvofiq o‘zgartirish va qo‘shimchalar kiritilsin.
 9. Mazkur Farmonning ijrosini nazorat qilish O‘zbekiston Respublikasi Prezidentining maslahatchisi A.A. Abduvaxitov va O‘zbekiston Respublikasi Bosh vazirining o‘rinbosari A.A. Abduhakimov zimmasiga yuklansin.
 1. 2-bandning birinchi xatboshisidagi “16” raqami “17” raqami bilan almashtirilsin.
 2. 3-bandning uchinchi xatboshisi quyidagi tahrirda bayon etilsin:
 “qayta tayyorlash va malaka oshirish kurslarida o‘qish 2-ilovaga muvofiq Oliy ta’lim muassasalari rahbar va pedagog kadrlarini qayta tayyorlash va ularning malakasini oshirish kursi o‘quv rejasining namunaviy tuzilmasi asosida ishlab chiqilgan 288 soatlik maxsus dasturlarning 144 soat hajmi ishdan ajralmagan holda mustaqil malaka oshirish usullari asosida, 144 soati to‘g‘ridan to‘g‘ri (bevosita) malaka oshirish shaklida ishdan ajragan holda amalga oshiriladi”.
 3. 1-ilovaning rus tilidagi matnida:
 “Napravleniya perepodgotovki” ustuni “Napravleniya perepodgotovki” so‘zlaridan keyin “i povisheniya kvalifikatsii” so‘zlari bilan to‘ldirilsin;
 4-pozitsiya “Napravleniya perepodgotovki i povisheniya kvalifikatsii” ustunidan “Zootexniya” va “Veterinariya” so‘zlari chiqarib tashlansin;
 quyidagi mazmundagi 17-pozitsiya bilan to‘ldirilsin: 
 4. 2-ilovaning rus tilidagi matni izohining 1-bandidan “(2 mesyatsa)” so‘zlari chiqarib tashlansin.